Jeremaia
Chapter 27
Ni sa qai vakatekivu na lewa i Jioiakimi na luve i Josaia na tui Juta sa qai yaco vei Jeremaia na vosa oqo mai vei Jiova, ka vaka,
2 "Sa tukuna vakaoqo vei au o Jiova; Mo cakava eso nai nomui vesu kei nai vua, ka qai vakataqara ki domomu,
3 'Ka vakauta vei iratou na tui Itomi, kei na tui Moapi, kei na nodra tui na luve i Amoni,kei tui Taia, kei tui Saitoni, e na ligadra na mata e ratou sa lako mai ki Jerusalemi vei Setekaia na tui Juta;
4 'Ka vakaroti iratou me ratou tukuna vei iratou na nodra turaga, Sa tukuna o Jiova ni lewe vuqa, na Kalou ni Isireli; Dou tukuna vakaoqo vei iratou na nomudou turaga;
5 Oi Au ka'u a buli vuravura, kei na tamata, kei na manumanu e dela ni vanua, e na Noqu kaukauwa levu kei na Ligaqu e dodo yani, ka sa solia vei ira ka'u vaka e dodonu kina.
6 Ia Oi Au, ka'u sa qai solia e daidai na veivanua kecega oqo ki na liga i Nepukanesa na tui Papiloni, na Noqu tamata; ia na manumanu talega ni vanua Ka'u sa solia vua me qaravi koya:
7 Ia na veivanua kecega, ena qaravi koya, kei na luvena, kei na makubuna, ka me yaco dina mada na kena gauna ni nona vanua: io o koya tale, ena qai qarava ga na veivanua e vuqa kei na tui lelevu eso.
8 Ia na vanua kei na matanitu ena bese ni qaravi Nepukanesa na tui Papiloni, ka bese ni vakataqara ki domodra nai vua i tui Papiloni, io na vanua o ya Ka'u na cudruva, sa tukuna o Jiova, e nai seleiwau, kei na mate dauveiveitauvi, ka Me'u vakaoti ira mada e na ligana.
9 Ia oi kemudou, dou kakua kina ni rogoci ira na nomudou parofita, se o ira na nomudou rairai, se o ira na nomudou dautadra, se o ira na nomudou daucaka mana lasu, se o ira na nomudou daucakai sausau, era sa vosa vei kemudou, ka tukuna, dou na sega ni qaravi tui Papiloni:
10 'ni ra sa parofisaitaka vei kemdou na ka lasu, mo dou veiyawaki kina kei na nomudou vanua; ia Me'u vakasevi kemudou tani, mo dou rusa.
11 'Ia na veimatanitu sa vakataqara ki domodra nai vua i tui Papiloni, me ra qaravi koya, Au na laivi ira ga me ra tiko e na nodra vanua, sa tukuna o Jiova; ka ra na wereca, ka tikotiko ga kina.
12 Ia Au a cavuta vei Setekaia talega na tui Juta na vosa kecega oqo, ka vaka, Dou vakataqara ki na domomudou nai vua i tui Papiloni, ka qaravi koya kei ira na nona tamata, mo dou bula.
13 "Na cava dou sa via mate kina, o iko, kei ira na nomu tamata, e nai seleiwau, kei na viakana, kei na mate dauveiveitauvi, me vaka na ka sa tukuna o Jiova ena yaco ki na matanitu sa bese ni qaravi tui Papiloni?
14 "O koya oqo dou kakua kina ni rogoca na nodra vosa na parofita era vosa vei kemudou, ka vaka, Dou na sega ni qaravi tui Papiloni: ni ra sa parofisaitaka vei kemudou na ka lasu:
15 "Ni'u a sega ni talai ira," sa tukuna o Jiova, "Ka ra sa parofisaitaka na ka lasu e na Yacaqu; me'u vakasevi kemudou tani kina, mo dou rusa, oi kemudou, kei ira na parofita era sa ia na parofisai vei kemudou."
16 Ia vei ira na bete talega kei ira kece na tamata oqo ka'u a vosa, ka vaka, "Sa tukuna vakaoqo o Jiova; "Dou kakua ni vakarorogo ki na nodra vosa na nomudou parofita era ia na parofisai vei kemudou, ka tukuna, Raica, nai yaya ni vale i Jiova ena kau vakusarawa tale mai Papiloni: ni sa ka lasu ga era sa parofisaitaka vei kemudou:
17 'Dou kakua ni rogoci ira; dou qaravi tui Papiloni ga, mo dou bula: me lala mei cavai na koro oqo?
18 'Ia kevaka era sa parofita dina, kevaka sa tiko vei ira na vosa i Jiova, me ra ia mada na veimasulaki vei Jiova ni lewe vuqa, me kakua ga ni kau ki Papiloni nai yaya sa vo tu e na vale i Jiova, kei na vale i tui Juta, kei Jerusalemi.
19 "Ni sa tukuna vakaoqo o Jiova ni lewe vuqa e na vuku ni duru, kei na taqi levu, kei nai tutu varasa, kei na vo ni yaya sa tiko e na koro oqo,
20 "O koya ka sega ni kauta tani o Nepukanesa na tui Papiloni, ni sa kauti Jekonaia na luvei Jioiakimi na tui Juta mai Jerusalemi ki Papiloni, kei ira kece na turaga ni Juta kei Jerusalemi;
21 "Io, sa tukuna vakaoqo o Jiova ni lewe vuqa, na Kalou ni Isireli, e na vuku ni yaya sa vo tiko e na vale i Jiova, kei na vale i tui Juta kei Jerusalemi;
22 'Sa na kau ga ki Papiloni, ka na tu ga mai kea ka yacova na siga Au na talevi ira kina, sa tukuna o Jiova; Au na qai kauti ira cake mai, ka vakasuka tale ki na yasana oqo.'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn